b'\n_START_ARTICLE_\nDarius Zimnickas\n_START_PARAGRAPH_\nDarius Zimnickas, lenk. Dariusz Zimnicki (g. 1975 m. Punske) \xe2\x80\x93 Lenkijos chorvedys ir pedagogas.\n_START_SECTION_\nBiografija\n_START_PARAGRAPH_\nGim\xc4\x97 muzikali\xc5\xb3 t\xc4\x97v\xc5\xb3 \xc5\xa1eimoje \xe2\x80\x93 t\xc4\x97vai dainavo Punsko lietuvi\xc5\xb3 kult\xc5\xabros nam\xc5\xb3 ansamblyje \xe2\x80\x9eS\xc5\xabduva\xe2\x80\x9c ir chore \xe2\x80\x9eDz\xc5\xabkija\xe2\x80\x9c. Darius Zimnickas lank\xc4\x97 Punsko lic\xc4\x97j\xc5\xb3, Suvalk\xc5\xb3 muzikos mokykloje mok\xc4\x97si skambinti pianinu. Gimtajame Punske organizavo instrumentin\xc4\xaf ansambl\xc4\xaf \xe2\x80\x9e\xc5\xa0e\xc5\xa1up\xc4\x97\xe2\x80\x9c, kuris dalyvavo Lietuvos televizijos konkurse \xe2\x80\x9eDain\xc5\xb3 dainel\xc4\x97\xe2\x80\x9c ir tapo laureatu._NEWLINE_1993\xe2\x80\x931997 m. D.Zinickas mok\xc4\x97si Vilniaus Juozo Tallat-Kelp\xc5\xa1os konservatorijoje, v\xc4\x97liau \xc4\xafstojo studijuoti chorvedyb\xc4\x85 Frederiko \xc5\xa0openo muzikos universitete Var\xc5\xa1uvoje, prof. Ri\xc5\xa1ardo Zimako klas\xc4\x97je. 2002 m. Lenkijos jaun\xc5\xb3j\xc5\xb3 dirigent\xc5\xb3 konkurse laim\xc4\x97jo tre\xc4\x8di\xc4\x85j\xc4\x85 viet\xc4\x85, jam buvo pasi\xc5\xablyta likti d\xc4\x97styti Var\xc5\xa1uvos muzikos universitete. Kartu teko dirbti \xc5\xa1ios auk\xc5\xa1tosios mokyklos mi\xc5\xa1raus choro dirigento asistentu. 2002\xe2\x80\x932004 m. dirbo dirigento asistentu Kamerin\xc4\x97je operoje Var\xc5\xa1uvoje, jam buvo skiriama Lenkijos kult\xc5\xabros ministro stipendija. 2003\xe2\x80\x932006 m. buvo renkamas Lenkijos lietuvi\xc5\xb3 jaunimo s\xc4\x85jungos pirmininku. 2009 m. apgyn\xc4\x97 disertacij\xc4\x85 ir tapo meno moksl\xc5\xb3 daktaru, Universitete paskirtas Chorinio dirigavimo katedros sekretoriumi._NEWLINE_Nuo 2004 m. vadovauja Var\xc5\xa1uvos arkikatedros ba\xc5\xbenytiniam chorui, kuris gieda pamald\xc5\xb3 metu bei kituose religiniuose renginiuose. Tai m\xc4\x97g\xc4\x97ji\xc5\xa1kas mi\xc5\xa1rus choras, Lenkijos konkurse \xe2\x80\x9eCaecilianum\xe2\x80\x9d 2004 m. laim\xc4\x97j\xc4\x99s tre\xc4\x8di\xc4\x85j\xc4\x85 viet\xc4\x85, o 2005 m. jame nugal\xc4\x97j\xc4\x99s. 2010 m. Gniezno mieste \xc5\xa1is muzikinis kolektyvas laim\xc4\x97jo Grand Prix Visos Lenkijos chor\xc5\xb3 konkurse \xe2\x80\x9eArs Liturgica\xe2\x80\x9c._NEWLINE_D.Zimnickas tais pa\xc4\x8diais 2004 m. \xc4\x97m\xc4\x97 vadovauti ir Var\xc5\xa1uvos Politechnikos akademiniam chorui. \xc5\xa0is kolektyvas 2005 m. laim\xc4\x97jo tarptautin\xc4\xaf chorin\xc4\x97s muzikos festivalyje Var\xc5\xa1uvoje, Sta\xc4\x8diatiki\xc5\xb3 muzikos tarptautiniame konkurse Hainuvkoje kelis kartus tapo laureatu ir prizininku. 2012 m. Choras nugal\xc4\x97jo did\xc5\xbeiausiame Lenkijoje konkurse \xe2\x80\x9eLegnica Cantat\xe2\x80\x9c. Nema\xc5\xbe\xc4\x85 repertuaro dal\xc4\xaf sudaro a cappella dainuojami k\xc5\xabriniai, taip pat liaudies dainos. Atliekama ir Lietuvos kompozitori\xc5\xb3 k\xc5\xabryba: Vytauto Barkausko \xe2\x80\x9eStabat Mater\xe2\x80\x9c, Vaclovo Augustino \xe2\x80\x9eAnoj pus\xc4\x97j Dunoj\xc4\x97lio\xe2\x80\x9c (pastaroji harmonizuota liaudies daina \xe2\x80\x93 lietuvi\xc5\xa1kai). 2009 m. Var\xc5\xa1uvos student\xc5\xb3 kolektyvas koncertavo Vilniuje, 2012 m. dalyvavo XIII chor\xc5\xb3 \xc5\xa1vent\xc4\x97je \xe2\x80\x9eLietuva brangi\xe2\x80\x9c D.Zimnicko gimtajame Punske._NEWLINE_Nepaisant intensyvios koncertin\xc4\x97s ir pedagogin\xc4\x97s veiklos, 2011 m. Maestro prie Var\xc5\xa1uvos I\xc5\xa1ganytojo ba\xc5\xbeny\xc4\x8dios \xc4\xafk\xc5\xabr\xc4\x97 dar vien\xc4\x85 kolektyv\xc4\x85 \xe2\x80\x93 chor\xc4\x85 \xe2\x80\x9eTibi Domine\xe2\x80\x9c. Darius Zimnickas kaip \xc5\xbeiuri narys yra kvie\xc4\x8diamas \xc4\xaf \xc4\xafvairius chorin\xc4\x97s muzikos konkursus \xc5\xa1alyje ir u\xc5\xbesienyje, jis yra Lenkijos mokyklini\xc5\xb3 chor\xc5\xb3 vystymo programos regioninis koordinatorius.'